ไทยพาณิชย์สู้ดอกฝากส่ง4กองทุนขาย
บลจ.ไทยพาณิชย์ ลุยกองตราสารหนี้ 3 เดือน- 1 ปี ชูผลตอบแทนสูงสุด 3.70% ต่อปี สู้ศึกดอกเบี้ยขาขึ้น
28 มิ.ย. 2554

บลจ.ไทยพาณิชย์ ลุยกองตราสารหนี้ 3 เดือน- 1 ปี ชูผลตอบแทนสูงสุด 3.70% ต่อปี สู้ศึกดอกเบี้ยขาขึ้น
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า  แนวโน้มอัตราดอกเบี้ยอยู่ในขาขึ้น  บริษัทฯยังคงนโยบายออกกองทุนประเภทเทอมฟันด์ ที่สามารถเสนออัตราผลตอบแทนสุทธิที่สูงกว่า ระยะเวลาการลงทุนตั้งแต่ 3 เดือนถึง1 ปี  โดยขณะนี้ บริษัทฯ อยู่ระหว่างเสนอขาย 4 กองทุน มูลค่ารวม 18,000 ล้านบาท คาดให้ผลตอบแทน 2.40-3.70% ต่อปี  มูลค่าเงินลงทุนขั้นต่ำแต่ละกองทุน 10,000 บาท ตั้งแต่วันนี้จนถึงวันที่ 4 ก.ค.2554
กองทุนเปิดไทยพาณิชย์ตราสารหนี้ต่างประเทศ 1Y5  อายุ 1 ปี คาดผลตอบแทนประมาณ 3.70% ต่อปี นโยบายการลงทุนในตราสารหนี้ต่างประเทศ คือ พันธบัตรรัฐบาลเกาหลีใต้ มีอันดับความน่าเชื่อถือ A+(Fitch)  สัดส่วนการลงทุน 55% เงินฝากธนาคาร Bank of China สาขามาเก๊า อันดับความน่าเชื่อถือ A (Fitch) สัดส่วน 25% เงินฝากธนาคาร Union National Bank อันความน่าเชื่อถือ A+ (Fitch) สัดส่วน 20% ปิดความเสี่ยงจากอัตราแลกเปลี่ยนเรียบร้อยแล้ว 
กองทุนเปิดไทยพาณิชย์ตราสารหนี้ 3M18  อายุ 3 เดือน คาดผลตอบแทนประมาณ 2.80% ต่อปี มีนโยบายลงทุนในพันธบัตรรัฐบาลไทย สัดส่วน 55% เงินฝากธนาคาร Industrial and Commercial Bank of China (ICBC) อันดับความน่าเชื่อถือ A-(S&amp;P) สัดส่วน 20% และเงินฝากธนาคาร Bank of China สาขาฮ่องกง อันดับความน่าเชื่อถือ F1 (Fitch) สัดส่วน 25% ปิดความเสี่ยงจากอัตราแลกเปลี่ยนเรียบร้อยแล้ว 
นางโชติกา กล่าวว่า ส่วนอีก 2 กองทุนเน้นลงทุนตราสารหนี้ในประเทศ  ได้แก่ กองทุนเปิดไทยพาณิชย์ตราสารหนี้ในประเทศ 6M1 อายุ 6 เดือน คาดผลตอบแทนประมาณ 3.10% ต่อ  เน้นลงทุนในพันธบัตรรัฐบาล สัดส่วน 56% ตั๋วแลกเงินธนาคารกรุงศรีอยุธยา สัดส่วน 20% และเงินฝากธนาคารออมสิน 24%  และกองทุนเปิดไทยพาณิชย์พันธบัตรรัฐบาล 3M57 อายุ 3 เดือน คาดผลตอบแทนประมาณ 2.40% ต่อปี ลงทุนในตั๋วเงินคลัง 99%  ส่วนที่เหลือลงทุนในเงินฝากธนาคารไทยพาณิชย์